Et svensk par i 40-årsalderen vågner formentlig op i løbet af fredag aften i detentionen i Frederikshavn - ret uvidende om, hvordan og hvorfor de er logerende hos politiet. Vagthavende hos Nordjyllands Politi Frederikshavn har en forklaring: - Vi stoppede dem i gågaden efter hvad der mest lignede en turné. De var gået gennem gaden og havde stjålet både her og der fra gadeudstillinger. Politipatruljen pågreb det svenske par og førte dem retur gennem gågaden, hvor de afleverede de stjålne vare igen - i hele ni butikker. Herefter gik vejen til detentionen. Vagthavende beskriver deres tilstand som stærkt berusede.

Referat:
Forsynede sig i gågaden i Frederikshavn og endte i detentionen